khistorydata/jeongjo-sjw-relations huggingface dataset:
정조 7년 · 목
具戎服除插羽。自內詣春塘臺。殿座訖。予命入黃籖付賞格單子。柳葉箭邊四中以下。至貫一中邊二中。鳥銃貫二中邊一中以下。至貫一中邊二中。竝直赴殿試。其中出身及折衝以上。竝邊將除授。柳葉箭邊三中以下。至貫一中邊一中。竝熟馬一匹賜給。柳葉箭邊二中。竝兒馬一匹賜給。柳葉箭貫一中。至邊一中。鳥銃邊三中以下。至邊一中。各木布弦弓分等賜給。予曰。旣有己卯及去年已例。柳葉箭邊三中閑良。一體直赴殿試。予命宣傳官。以信箭分付守門將。各營門領頒賞軍兵。盡爲許入。又命各營將臣。率領頒賞軍兵。待令於靑陽門外。聞臺上吹胡笛。以次入來。屯箚於觀德亭前。更待臺上呼名。以次進前領頒賞。予曰。禁將出去延諡。該營中軍代領入來。都監從事官李集斗方帶銓郞。出去宣諡。該營郞廳中餉色代行。予曰。訓局軍校。不帶櫜鞬。往來帳前。如此輩何可差軍官乎。拿入。○敎曰。汝爲軍校。不帶櫜鞬。闖入帳前。此何意耶。命決棍汰去。予曰。訓將具善復從重推考。予曰。兵曹參判使之入侍。沈頤之進前。予曰。自前騎堂。多替行承宣之事矣。與諸承旨。各率宣傳官。分掌各營門賞格單子。逐名打點。無使有遺漏之弊也。戶曹判書徐有隣曰。倭人禮段蔘。事甚可悶矣。當用三十餘斤。而前卜定皆體蔘。勢將更貿尾蔘矣。予曰。後日次對爲之。予曰。昨日記過人竝蕩滌。頒賞訖還內。
정조 7년 · 강
遞承旨李亨元金宇鎭李鼎揆徐鼎修。以申大升吳大益黃昇源金憙代之。
정조 7년 · 목
敎曰。左副承旨聞有實★(虫+羔)許遞。前望單子入之。又敎曰。同副承旨聞有實恙許遞。前望單子入之。又敎曰。右承旨右副承旨許遞。前望單子入之。
정조 7년 · 강
領府事金尙喆陳箚。請往省先壠。賜批。
정조 7년 · 목
批以。禮擧上册。感喜交竝。箚辭。卿其依所請往省焉。
정조 7년 · 강
判府事李福源箚辭錫馬之典。賜批。
정조 7년 · 목
批以。廏馬之錫。祗遵彝則。卿其安心。勿辭領受。
정조 7년 · 강
右承旨申大升疏陳應避之嫌乞遞。踏啓字。
정조 7년 · 목
大升與左承旨朴祐源。有姨從應避之嫌也。
정조 7년 · 강
校理李魯春。以母病陳疏徑出。批許救護。
정조 7년 · 강
命領府事省掃時。給由馬澆奠床備給。
정조 7년 · 강
御仁政殿。行生進放榜。
정조 7년 · 목
具翼善冠袞龍袍。乘輿。出仁和門。降輿。御仁政殿。諸臣以次進伏訖。予命宣傳官。分付把門甲士。生進及班列許入。生進入格人。入就殿庭。行四拜禮訖。賜白牌。賜酒如儀。予曰。入侍諸臣中。如有爲子姪後拜者。同爲行禮也。承旨沈豊之曰。聞生員李集仁。親病方急。不得入來云矣。予曰。白牌使之出給也。放榜訖。乘輿入仁和門還內。
정조 7년 · 강
飭科場紛雜之弊。
정조 7년 · 목
敎曰。觀於日前堂疏。近日科場之紛雜。可以推知。況今大科會試。期日隔日。今番更有如前紛雜之弊。試官及禁亂官入門官。當另重勘。以此嚴飭。預令諸生知之。無或有冒犯之人事。亦爲嚴飭四館所。
정조 7년 · 목
都承旨沈豊之啓言。莫重放榜時。成均館官員不爲待令。擧行遲滯。事極駭然。當該館官。所當重勘。而本院請推外無他罰。何以爲之乎。敎以。拿處也。
정조 7년 · 강
訓鍊都正李敬懋上疏自引。仍請放火人當律。賜批。
정조 7년 · 목
疏略曰。臣以百無可堪之庸賤。冒膺萬不近似之重務。隨處釁疣。俱係罔赦。而薄竄輕勘。以臣代臣。居然爲五年之久矣。不幸數年以來。積瘁成疾。調治藥餌。俱無見效。無計自力。臣情到此。生不如死。至若日昨鄕軍之冒干天聽。尤萬萬震懍。臣於平日。若能申明紀律。嚴束軍伍。則法駕之前。豈有如許無嚴之事乎。此實由於將匪其人。軍無忌憚而然。究其罪犯。合被重誅。而問備薄勘。惶感無以自措。特軫戎垣之重。亟遞臣職。以嚴憲綱。臣於治疏之際。伏見南山放火人安月成收議批旨。有減一律刑配之命。實仰天地好生之德。而第念續典。不分烟臺與他處。竝爲一律者。法意至嚴。嚮者嶺民之不置當律。已失於太寬。今又一例㴠貸。則安知又無此等變怪乎。一從續典施行。永絕奸弊。斷不可已矣。批以。附陳事。律不襯合。止令許配。卿其勿辭行公。
정조 7년 · 강
召見承旨朴祐源于誠正閣。
정조 7년 · 목
予命注書李翼晉。傳諭于左議政洪樂性曰。今日欲召見卿子。而紛撓未果。明日欲召見矣。卿於乙卯增廣。登小科。卿子今年。又中小科。尤爲奇異矣。善爲遊樂乎。翼晉承命馳往傳諭訖。還奏曰。敬奉聖敎。馳往傳諭于左議政洪樂性。則以爲。史官臨宣聖諭。惶恐無地。今將善爲遊樂。而聖敎至及於乙卯增廣事。尤無以仰奏云矣。予曰。左相家何日將遊云耶。翼晉奏曰。復命時急。不敢更交一語。故未及問之矣。予曰。今日不遊乎。翼晉奏曰。新恩爲遊街出去。目下姑未張樂矣。予曰。分付禮曹。明日試官。以無情勢不在外人擬入。○敎曰。明日生進謝恩後召見。該房知悉。
정조 7년 · 강
遞司諫洪彥喆。獻納徐秉德。正言林濟遠姜彝正。以兪彥修爲司諫。朴宗來爲獻納。李延伋李百亨爲正言。
정조 7년 · 목
敎曰。監試官將無備望之人云。在外及傳旨未下人。竝許遞。前望單子入之。
정조 7년 · 강
命判敦寧金鍾正。調理察任。
정조 7년 · 목
因鍾正再度呈辭。敎以。調理察任事分付。
정조 7년 · 강
命武監單付時。懸註。
정조 7년 · 목
因武藝別監單付單子。敎以。旣非有闕之本。則望字下。當書加設或額外字。而率爾書入。不能致察。此後單付時。以加設或額外懸註事分付。
정조 7년 · 강
判下秋曹擊錚人原情及各道放未放回啓。
정조 7년 · 목
刑曹啓言。富平幼學閔鏽擊錚於衛外。取考原情。則渠父厚基。橫被尙白誣引。不得生出囹圄。特令相考伸雪云矣。隄防不嚴。此等逆孼。相繼呼籲。其爲痛駭。孰甚於此。原情勿施。請考律嚴處。允之。敎以。日昨有胤明子之呼訴。又有厚基子之鳴冤。所謂隄防雖曰掃地。事在 先朝。關係又何如。則焉敢乃爾。然執法之列。看作例事。袖手而已。此等三司。惜乎其太不稱任。行公三司。一竝罷職不敍。○因中和姜召史原情。敎以。果如渠所供。昨冬大赦。獨未蒙一視之澤。宜有稱冤之端。事關倫常。此等罪名。當初不得遽然放送。令道伯詳査後。果如其所供。直令放送事。分付配所官後。形止使之狀聞。又因草溪罪人鄭正龍。依狀請嚴刑取服。干連諸人放送之意。分付道臣草記。敎以。道臣跋辭。本曹回啓。不無矛盾之端。秋判堂與諸僚論理稟處。又因原春道放未放回啓。敎以。竝依回啓施行。兪漢駿則罪不過徒年。所犯亦與渠姪雲柱有異。當此大霈之日。豈無參量之擧。分揀放送。又因黃海道放未放回啓。敎以。依回啓施行。趙仁重則律名不過徒配。分揀放送。又因洪忠道放未放回啓。敎以。依回啓施行。金九鍊李仁黃。律名不過徒配。黃聖仁林得春。罪名不至甚重。當此同慶之日。無一人蒙放。殊非均惠之意。右三人特竝放送。
정조 7년 · 강
御宣政殿。親受生進謝恩。
정조 7년 · 목
予曰。生進尙未整齊云。四館所擧行。極爲駭然矣。予曰。四館所官員拿處。予曰。雨勢如此。生進於簷內。行禮也。予曰。生進饋酒後。一等二等。次次進前。生員成稔。進士兪山柱進伏。予以次問姓名年齒。命誦所作文。予曰。儒生不能端拱而立。至於蹲坐。士習誠駭然。各別申飭也。○敎曰。四館所官員。先汰後拿。書吏令兵曹決棍也。又敎曰。堂下試官崔烜代。勿論堂上堂下。侍從通融。另擇改望。予曰。試官牌去來催促。予曰。注書傳命。何敢如是稽緩。申飭也。予曰。牌去來若遲滯。則當拿處。予曰。政官持望筒入侍。吏曹參判李敬養進前。予曰。都憲望。此三人外。無可擬之人乎。此人方帶亞卿。姑勿擬望。原望改付標以入。雖玉堂言之。李度謙徐美修金翊休。皆以有情勢人擬入。此何意見。政官事誠怪異矣。予曰。李度謙何敢以館職情勢。坐違試牌乎。且三品官。旣不敢懸牌。則胡不入來乎。牌望連爲催促。予曰。注書事駭然矣。未入闕門而先呼牌望。前所未聞。大關後弊矣。予曰。臺諫牌招啓辭。注書何敢還爲持入乎。極爲猥越矣。予曰。試官入侍。文所試官徐有隣等進伏。予曰。以初試事觀之。近來科場可知。今番試官重臣。至於三人之多。宰臣二人爲參試官試。官之另擇。可謂挽古所罕。試事之善不善。雖不係於品秩之高下。另擇之意可知。各別惕念。母孤國家之意。場外事專付於大司成。場內事。試官主之。而擧子不多。入門及整齊時。另加察視。無或有亂雜之弊。場廣人少。分坐不難。各各散坐。勿使同接也。榜則何日當出耶。有隣曰。終場易書。似或遲滯。當於十八日出榜矣。予曰。武所初試。亦多亂雜云。今番則善爲之也。且以武所言之。今番初試作梗。前所未聞之擧也。擧子之不爲摘發勘罪者。於渠極爲寬典。而若此不已。則遐方擧子。將無以觀光。事極駭痛。今番則各別申飭也。
정조 7년 · 강
遞承旨朴祐源。以林錫喆金載瓚爲承旨。
정조 7년 · 강
遞大司成趙尙鎭。刑曹參判金履素。
정조 7년 · 목
敎曰。新除國子長。亦以試官事。情勢與崔烜無異云。大司成趙尙鎭許遞。今日政。以在京無故人擇擬。待下批牌招。先進去後謝恩。又敎曰。詞訟劇地。委屬可悶。試所進去刑曹參判許遞。今日政差出。與判書待下批。牌招察任。
정조 7년 · 강
掌令金履厚啓陳應避之嫌乞遞。賜批許之。
정조 7년 · 목
履厚與掌令安鼎大。有親査應避之嫌也。
정조 7년 · 강
有政。吏曹參判李敬養。兵曹參議黃昇源進。
정조 7년 · 목
以李濟萬爲執義。金履厚安鼎大爲掌令。徐配修金孝眞爲持平。李度謙爲校理。金翊休爲副修撰。趙尙鎭爲大司成。因大司憲沈頤之望筒。敎以。以試官受點出去之人。備擬政官。事極爲矇然。當該銓官從重推考。此望筒勿施。更爲擬入。以李在協爲大司憲。洪秉瓚爲大司諫。吳善亨爲司諫。姜彝正爲獻納。申致權爲掌令。○敎曰。在外大司諫獻納許遞。今日政差出。又敎曰。判尹遷轉之代。今日政差出。以具善復爲判尹。朴祐源爲刑曹參判。李在學爲大司成。尹承烈爲大司諫。趙興鎭爲獻納。李命植爲知事。
정조 7년 · 강
遞大司憲李在協。以鄭好仁代之。
정조 7년 · 목
敎曰。未肅拜大司憲許遞。前望單子入之。
정조 7년 · 강
以金華鎭爲刑曹判書。洪文泳爲副應敎。李集斗爲
정조 7년 · 강
校理。李錫夏爲正言。竝前望也。
정조 7년 · 강
命時囚全載厚等議處。張志默等分揀放送。
정조 7년 · 목
義禁府啓言。銅龍門入直把摠全載厚。哨官沈禹相等原情。泛稱遲晩。載厚曾經摠郞。勿爲請刑。禹相則請刑推得情。敎以。除刑推議處。又啓言。成均館學錄張志默原情。泛稱遲晩。請刑推得情。敎以。分揀放送。因四館所官員劉度興金良倜囚單子。敎以。分揀放送。
정조 7년 · 강
命罪人沈嚴刑承款。
정조 7년 · 목
義禁府啓言。大逆不道罪人沈。究厥情狀。萬萬狡惡。各別嚴刑。期於取服事。請分付道臣。敎以。豈可用日次之規。連加各別嚴刑。待承款狀聞事分付。
정조 7년 · 강
召見承旨金載瓚及大司成李在學于誠正閣。
정조 7년 · 목
予曰。昨日注書推考擧條。出朝報乎。載瓚曰。已出矣。予曰。渠雖聽瑩所致。大關後弊矣。載瓚曰。似是生疏之致矣。予曰。雖然近日注書。頗了了矣。命書金翊休李度謙疏批訖。予曰。如閔鏽輩。皆生鳴冤之計。戊申乙亥餘黨。皆將如是乎。載瓚曰。今番事尤爲無嚴矣。予曰。雖以金翊休疏言之。儒賢疏出後。謂之疏啓迭發者。此何道理。雖指鄭在信而爲說。旣有儒賢疏。則何敢如是乎。今之山林。雖不及古之山林。如無世道至此。良可寒心矣。予曰。近日玉堂無故人絕少。可謂不成樣矣。載瓚曰。銓官以爲備望。極難云矣。○敎曰。騎馬一匹立之。予命注書李翼晉曰。注書騎往文試所。諭諸試官曰。昨日筵敎己悉。而擧子若有代入及換手者。試官難免重勘。場內甚廣。二百餘人分坐。綽有餘地。各別嚴察。無使有雜亂之弊也。又諭監試官曰兩司長官。與他臺自別。十分着念。場內代入換手者。嚴加察飭也。仍與諸試官眼同。頒紙及分坐等事。各別申飭。而古人云。使者雖卑。位在諸侯之上。坐於諸試官之首席。儒生盡爲整齊後。遍行場內外。擧子幻弄有無及大司成申飭何如。竝爲審察。仍往武一二所。諭監試官曰。今日內若不得京擧子弄奸者。當爲重繩。惕念擧行。三處傳命後。趁未時入耒復命也。此乃翰林之事。於汝極榮。必多率院隸。以重奉命之體。毋復如牌望之誤傳也。予曰。齋任整齊乎。在學曰。姑未整齊矣。予曰。前禮判。以尹若烈初試。付於式年會試。此豈成說乎。後日出擧條。付於庭試初試好矣。予曰。注書今始入來乎。翼晉曰。趁未時入耒矣。予曰。何不入稟乎。此後奉命入來。則言于承旨入稟也。第往試所。何以爲之乎。翼晉曰。敬奉聖敎。馳往文試所。傳于諸試官及監試官。而目下科場頗嚴。墻內外別設二重棘圍。京鄕儒分坐東西庭。監試官取試券。一一呼名。問其居住。原榜中逐名打點後分給。大司成。自前一日夜。來坐圍外。各別査點云矣。予曰。何時出來而更爲入見乎。翼晉曰。與試官眼同頒紙後。懸題前出來。換着平服。欲爲更入。而門禁甚嚴。故不得入。環遶圍外。登碧松亭及集春門外。俯視場內。則姑無亂雜之狀矣。予曰。武試所往見乎。翼晉曰。武試所亦以俄下筵敎。各別申飭。則試官及監試官以爲十分嚴察。而姑無現捉之人云矣。
정조 7년 · 강
設文科覆試于丕闡堂。武科會試于一二所。文所試官。徐有隣鄭昌聖鄭一祥沈頤之李崇祜申大升洪履健。武一所試官。洪良浩李敬懋徐有大任希雨李元謙梁埉。武二所試官。金履素具明謙趙圭鎭宋霮申大坤李東善。
정조 7년 · 강
知敦寧李瀁上疏自引。仍請釐正 譜系。賜批。
정조 7년 · 목
疏略曰。臣猥以無似。謬膺譜牒校正之命。功役粗完之日。遽蒙晉秩之恩。驚惶感激。而迺者聖恩愈隆。册子特頒。盥手考閱。則其中有訛誤脫落處。臣罪至此。萬隕猶輕。先治臣僨事之罪。仍令本寺。更爲釐正 譜系焉。批以。莫重之處。有此大段誤着。不可以首實而無警矣。
정조 7년 · 강
吏曹參判李敬養。以母病陳疏乞遞。批許救護。
정조 7년 · 강
檢閱尹行任。以母病陳疏徑出。批許救護。
정조 7년 · 강
重推前校理尹㬦。副修撰金翊休李度謙。
정조 7년 · 목
敎曰。相規之言。受以爲過。不害爲淸朝美風。況本事發端。出自儒賢疏語。則假令是匪情之斥。爲諸玉堂者。以辭未達意。但自愧謝之不暇。而近見三儒臣對章。遣辭之際。頗欠稱量。其意似出於與堂疏對卞。胡不念拖及儒賢疏之嫌耶。莫非朝家不能躬導之致。亦不可無薄示警勵。前校理尹㬦。副修撰金翊休。校理李度謙。竝從重推考。
정조 7년 · 강
罷宗簿提調鄭一祥等職。
정조 7년 · 목
敎曰。 璿譜事體。何等嚴重。而當初校正之時。不能致愼。有此大段做錯。不但事未前聞。其在重事體之道。勢難例勘。宗簿提調鄭一祥。校正堂上李瀁。海溪君★(火+集)。安春君烿。竝罷職不敍。都廳金峙默罷職。奉安件進上件。不可續續請出。自本寺擇日改印。改印本奉來後。原本請出。改粧以入事分付。本寺提調罷職之代。政官卽爲牌招開政差出。
정조 7년 · 강
行召對于誠正閣。承旨吳大益。閣臣金憙。玉堂李集斗。假注書韓聖煥。兼春秋金龍俔金健修。
정조 7년 · 강
命吏曹前佐郞李集斗仍任。
정조 7년 · 목
敎曰。聞玉堂言。今日亦有延諡之處。而因銓郞之移拜館職。未得爲之。外此亦多有未宣諡處云云。吏曹前佐郞李集斗。仍任前職。玉堂未差之代。今日政。以在京無故人差出。
정조 7년 · 강
拿處主掌官李龜應金象行。
정조 7년 · 목
敎曰。科試榜眼。所宜致愼。而名字之相左。居住之誤書。已是不察之大者。而甚至錯書姓字。致煩登筵時提問。監試會試諸試官。該曹才已草記請推。別無更施之律。而當該主掌官之罪。不可無懲勵。問名。令該府拿問處之。
정조 7년 · 강
命再明日次對。進定於明日。
정조 7년 · 목
敎曰。次對久未爲之。再明日 璿源殿孟朔大奉審相値。次對進定於明日。
정조 7년 · 강
以金華鎭爲內局提調。前望也。
정조 7년 · 강
遞兵曹參判沈頤之。以沈豊之代之。
정조 7년 · 목
敎曰。騎省番次苟艱。試所進去參判有實病。參知許遞。與參議未差之代。前望單子入之。待下批牌招推移入直。
정조 7년 · 강
遞承旨金憙。以尹塾李亨元李虁爲承旨。
정조 7년 · 목
敎曰。閣務相妨。左副承旨金憙本職許遞。前望單子入之。
정조 7년 · 강
以洪仁浩徐有成爲副校理。李頤祥爲修撰。
정조 7년 · 목
敎曰。館職不備。玉堂前望單子入之。
정조 7년 · 강
校理李度謙。副修撰金翊休上疏自引。仍請閔鏽島配。賜批。
정조 7년 · 목
度謙疏略曰。迺者歲首朝參之時。猥承聖上求言之敎。而緣臣空疏。未究嘉謨。數條奏語。專靠他手。其說之錯謬。未及省察。而矇然登對。隨後齊陳者。莫非不職之罪。尙誰咎哉。上貽淸朝之羞辱。下招士林之唾罵。臣心惶恧。已無餘地。而聖度包容。薄罷旋敍。除旨復降。天牌踵臨。而顧臣情勢。蠢動無路。亟賜鐫改。勿復檢擬。臣方引罪之不暇。則何可安陳他說。而隄防不嚴。亂孼生心。以至於閔鏽之鳴冤而極矣。惟彼厚基之與白賊同謀之狀。渠旣納供於乙亥鞫案。則忍杖徑斃。已是失刑。而今此其子之肆然擊錚。欲爲伸卞之計者。萬萬駭然。罪人閔鏽嚴刑島配。斷有可已也。○翊休疏略曰。臣於月正朝參。身叨論思之職。未能出見意贊淸朝。徒自隨衆起伏。罪著昏謬。以致非情之斥。情踪危蹙。惟大荷是俟。迺者聖度包容。薄勘旋敍。不覺感涕之無從。在臣處義。惟當歛避榮塗。以盡自靖之道而已。亟削臣職。仍治臣罪。臣於乞免之章。不宜贅及他說。而近來隄防解弛。逆孼生心。至於今番閔鏽事而極矣。渠以乙亥逆種。敢生伸卞之計。肆然擊錚。驚動天聽者。究厥情狀。誅戮猶輕。不可以照律而止。閔鏽刑配。以杜後弊。竝批以。昨日不言三司之處分。只欲存大防也。不必欲使爾等言之。爾其勿辭察職。
정조 7년 · 강
副校理洪仁浩上疏自引。仍討逆。賜批。
정조 7년 · 목
疏略曰。向於朝參之筵。略陳膚淺之見。而辭未達意。言未見孚。大僚請譴。辭旣嚴峻。而諫臺之彈墨未乾。儒臣之疏斥繼起。抨駁相續。疑怒轉激。靜究厥由。罔非自孼。訟罪之跡。何暇分疏於官師之規。而向以伏閣閤時事。重速臺言。至於末段論勘。雖未必專指臣身。然名爲論思。將焉用彼云。則官職去就。尤無可論。以此以彼。三司一步。便成鐵限。召牌之下。無路承膺。亟削臣職。以謝人言。臣旣不敢以見職自居。則不宜贅說。而德相之四字凶言。爲渠作逆之斷案。四煥之註釋。旣露於鞫庭。則懲討之論。方期得情。而煥九之千凶萬惡。不止註釋凶言而已。此不嚴究。則誠不知釀出何樣禍機。罪人煥九。亟從兩司之請。移送王府。嚴鞫得情。快施當律。斷不可已也。批以。附陳事。悉諭諸批。爾其勿辭察職。
정조 7년 · 강
命漕船待到泊。次堂點檢。
정조 7년 · 목
江華留守金魯鎭。以漕船無弊過境馳啓。敎以。漕船之不卽點檢。爲弊不些。判堂時在試所。有難遲待畢場。待到泊京江。令次堂郞爲點檢事分付。
정조 7년 · 강
有政。吏曹參議趙鼎鎭進。
정조 7년 · 목
以許晊爲正言。趙興鎭爲校理。金履正爲修撰。
정조 7년 · 강
命耆老所守直官柳憲周改差草記勿施。
정조 7년 · 목
因吏曹耆老所守直官柳憲周身病改差草記。敎以。守直官身病改差。前所未聞。此草記勿施。當該堂上推考。
정조 7년 · 강
命十六日儒生殿講處所。宣政殿爲之。
정조 7년 · 강
配閔鏽于吉州牧。
정조 7년 · 목
刑曹以罪人閔鏽今日嚴刑一次。定配於吉州牧。卽爲押送啓。敎以。旣施一次之刑。發配。
정조 7년 · 강
遣承旨詣 宗廟 景慕宮。奉審摘奸。
정조 7년 · 목
予曰。 王大妃殿進御粟米飮。味若難進。減陳皮則無妨矣。塾曰。監煎時十分小心。而味或不好。下詢醫官。加減似好矣。予詢醫官吳道炯。道炯奏曰。加減六君子湯似好矣。
정조 7년 · 강
王大妃殿進御人蔘粟米飮。命今姑停止。加味六君子湯。自今日煎入。榻敎也。
정조 7년 · 목
予曰。卿家科慶甚喜。而今年尤非偶然矣。左議政洪樂性曰。莫非國恩之攸曁也。向日伏見文臣製述命題。楊綰減聲樂事。臣心不覺愓然警懼。不敢遊樂矣。日昨史官。臨宣聖諭。有遊樂之敎。且雨暘和調。麥農豐登。如此太平盛時。不可不樂。故昨日始爲一遊矣。予曰。 譜略事。聞極驚心矣。如此莫重莫大之文字。當初何不十分詳準。致有此大段差誤處乎。該堂上則雖薄勘。該寺奉行。誠極駭然矣。樂性曰。 譜略事體。何等重大。而未能審愼。至於誤書。誠爲未安矣。禮曹判書徐浩修曰。臣雖未及遍考一通。而略略披閱。則此外又有一二差誤處。若考全篇。則未知爲幾處。而蓋其時提調。奔走於兩都監。故未及照檢而然矣。予曰。今若改之。當改者爲幾張乎。浩修曰。盡考後可知其張數矣。浩修曰。 譜略考準之役。可至三四日臣等校準後。當草記。內入件。請出改張。頒賜件。自內閣收聚。改張以給似好矣。予曰。宗親儀賓府等處頒賜件。自內閣直送宗簿寺也。予曰。鄭好仁已經畿伯。而守禦使未經完伯矣。樂性曰。未經道伯而爲句管者。亦有已例。臣亦未經北伯。而爲北道句管矣。予曰。昨日文科會試科場何如云耶。樂性曰。今番科場。內外防守。極爲申嚴。無雜亂之弊云矣。予曰。堂疏中科場嚴覈事。何以爲之耶。樂性曰。揆以事體。究覈無路。不可不推問於其時下人。故對秋堂。以堂疏批下後。不可遲滯之意言及矣。予曰。許多諸試官。皆以此情勢。觸處撕捱。則將無折節拍不可不一番勘斷矣。近來科場申飭何如。而有此無前之事。莫非科場不嚴之致。試官烏得無不善檢飭之罪乎。樂性曰。臣屢次煩達。非爲自便之計也。以臣無似。雖値鼎席具備之時。忝居端揆。萬萬不稱。況獨居具瞻之地乎。早賜斥退。速備鼎席。予曰。卿懇雖切。決無許副之理矣。樂性曰。朝著尙多宿德。豈無可用之人乎。予曰。領府事年紀已老。徐判府李判府金領敦寧勉副屬耳。鄭判府萬里行役之餘。鞅掌賢勞。鄭判府又往北關。無故者只有李判府一人。而近處郊外。此外更無人矣。樂性曰。知臣莫如君。而以殿下之明聖。獨於臣有所未盡燭者矣。鎭安世道。丕變汚俗之責於臣。豈有一分近似處乎。予曰。過矣。近日國家。不可謂無事。惟望卿之出謀發慮。論道經邦。以濟時艱焉。樂性曰。論道經邦四字。尤何可擬議於如臣庸駑之姿乎。臣實無知識。每當國家之有事。手足罔措。寢食不寧矣。予曰。道非別般物事。大小共由。日用常行。朝參行朝參之道。次對行次對之道。卽是道也。古大臣雖未知何如。而今人資歷高則識進。識進則量進。自非生知之姿。則皆習而成熟之效也。卿之資歷。爲朝廷之最。卿豈可以知識自謙乎。向日敦諭已悉。而予之所貴乎卿者。風儀端重。胸中無物。閱歷世故。致位至此。今世如卿之人。豈易得哉。樂性曰。臣致位至此。莫非天恩。而聖敎如是諄複。惶恐無地。不敢畢其辭矣。
정조 7년 · 강
許施開城勅需。關西小米一萬石許劃之請。
정조 7년 · 목
左議政洪樂性啓言。開城留守徐有防狀啓。以本營勅需庫。單勅所需。恰爲二萬兩而。目下遺在。只是一萬三千兩。且年年例給於開市別將者。又近三千兩。一勅所需。尙且不足。春秋開市所用。無路辦出。差過一二年。則其將無儲。依近例。關西小米限一萬石。特許劃給。以爲預備事。請令廟堂稟旨分付矣。松營各庫之蕩然。實爲可悶。其中勅需枵竭。一勅所需。不下二萬。而目今見在之數。僅過萬餘。加以每年應下。又近三千。則前頭繼用。誠非細慮。京外錢穀。無他推移之道。關西小米一萬石。依所請許劃。請以爲措置。從之。
정조 7년 · 강
命位羅鎭燒戶。加分軍餉。
정조 7년 · 목
左議政洪樂性啓言。黃海兵使申應周狀啓以爲。位羅鎭民家失火。七十一戶。盡爲燒燼。如無別般顧恤。難以鎭安。軍餉留庫中限一百石。特爲加分。使被火鎭卒。繼糧存接事。令廟堂稟旨分付爲辭矣。七十餘戶之一時燒燼。極爲驚慘。元恤典外。亦施惠澤。而帥臣又有此加分之請。可想其民情矜惻。軍餉留庫中。限一百石許施。請着意分俵。從之。
정조 7년 · 강
許施喬桐軍餉米加分之請。
정조 7년 · 목
左議政洪樂性啓言。卽見喬桐府使金海柱報備局辭緣。則以爲。開春後農糧。專靠還穀。而今當東作方殷之時。萬無繼巡分給之望。本府軍餉米八百二石。留庫中。特許加給爲辭矣。昨年畿甸之斂。實爲諸道之最。而當此麥嶺。民間之艱食。其勢固然。軍餉留庫中二百石。依所請加分之意請分付。從之。
정조 7년 · 강
命慶源府差需庫穀盡分取耗。
정조 7년 · 목
左議政洪樂性啓言。卽見咸鏡監司徐有寧報備局辭緣。則慶源府使李燁牒呈以爲。公市所用牛犂鹽及各種價應下。近年連以凶歉。非但依定式從貴上下。柳箱等十二種。民間收用者。丙申變通後。盡付差庫。目今應下。比前加倍。其所不足。至爲折米三百石之多。該邑差需庫半留半分之穀。依前盡分取耗。以爲需用。俾無元穀犯用之弊爲辭矣。差需穀設置。專爲開市時取耗需用者。當初盡分。中間半留。俱非定式。每視穀簿之多寡。隨時闊狹。則到今應下增加。至於犯用元穀之境云。元穀一縮。耗條隨減。勢所必至。依所請姑令盡分取耗補用。而日後穀物稍裕。則斂散之際。或不無妨民之端。更報本司。參量分留之意。請一體分付。從之。
정조 7년 · 강
還差備堂金華鎭等。
정조 7년 · 목
左議政洪樂性啓言。刑曹判書金華鎭。兵曹判書鄭尙淳。大司憲鄭好仁。右參贊鄭民始。戶曹判書徐有隣。工曹判書李★(土+甲)。行副司直鄭昌聖。竝備堂還差。金華鎭鄭尙淳徐有隣。有司堂上依前察任。嶺南句管金華鎭。關西句管鄭尙淳。京畿句管鄭好仁。湖南句管鄭民始。湖西句管徐有隣。竝依前還差。惠堂鄭民始徐有隣。竝令依前察任。濬川堂上具善復。請亦爲還差。從之。
정조 7년 · 강
命大小科初試諸試官。竝施不敍之典。監試官削職。
정조 7년 · 목
左議政洪樂性啓言。得見校理尹㬦上疏。則盛論今番科場淆雜之弊矣。朝家前後申飭嚴明。而監試官苟能着意檢察。則豈有如許之事乎。今番大小科初試一二所試官及監試官。竝罷職。收券官封彌官禁亂官。亦難免不職之罪。請竝拿問定罪。從之。敎以。申飭之下。有此不察。初試試官事。極爲駭然。堂疏之批。旣從嚴覈之請。而爲日已久。有司眩於擧行。尙無覈出之事。如是之際。徒損國綱。迨此殆大小科一二所科場不嚴。無甚異同故耳。宜有別般勘罪之擧。罷職。失之大。輕。諸試官竝施不敍之典。監試官削職。
정조 7년 · 강
改差宗簿正李福徽。
정조 7년 · 목
左議政洪樂性啓言。俄聞宗簿提調徐浩修言。則本寺方有釐正看檢之事。而本寺正李福徽。有實病難以供職云。改差。該曹擇差。從之。
정조 7년 · 강
命皇賞回咨撰出。轉致北京。
정조 7년 · 목
左議政洪樂性啓言。皇帝瀋陽幸行時。遣官接駕事知委咨文。使行回還時出來矣。以承遵之意。撰出回咨。至於今番節使。特奉諭旨。格外賞宴。至有開列粘單之來。則不可無回答。此待節使伸謝之意。依例撰出咨文。定禁軍。下送灣府。使之傳于鳳城將。請轉致北京。從之。
정조 7년 · 강
命永安都尉貞明公主祠宇。遣近侍致祭。
정조 7년 · 목
敎曰。乙卯增廣。今番增廣。父子俱與司馬事。可謂不偶然。豈非貴主蔭庇攸曁。永安都尉貞明公主祠宇。遣近侍致祭。祭文令內閣知製敎撰進。近侍則承旨閣臣中。以主家外裔進去。
정조 7년 · 강
遞承旨金載瓚李䕫。以李文源鄭景淳代之。尋遞。
정조 7년 · 목
敎曰。聞知申言。右副情理。勢難供劇。與違牌承旨許遞。前望單子入之。○政院。以文源景淳俱在外啓請下諭。敎以。許遞。政官牌招開政。
정조 7년 · 강
命洪奉朝賀家致祭。遣禮官擧行。
정조 7년 · 목
敎曰。昨冬致祭命下之後。旣不上來祗受。又不下去祗受。致使成命。未免淹滯。撰下祭文。紙已生毛。揆以道理。寧容乃爾。不徒此也。農務方殷之時。許久曠官。亦豈成說。洪奉朝賀家。今二十二日致祭。依初下敎。遣禮官擧行。行於本官事分付。
정조 7년 · 목
以兪恒柱鄭宇淳爲承旨。趙錫穆爲獻納。林濟遠爲副修撰。
정조 7년 · 강
分揀封彌官韓聖煥林鳳頀拿問。
정조 7년 · 목
因大小科差備官吳錫齡等拿問傳旨。敎以。若於收券之時。張張塡字。豈有閪失之擧。封彌官之責。不過割封一事。宜有參酌之端。原傳旨中封彌官等分揀。
정조 7년 · 강
命虎捉將校別單書入。
정조 7년 · 목
訓鍊都監。以大虎一頭雛虎二頭捉得封進啓。敎以。三頭虎之一時竝捉。極爲可嘉。虎皮。卿處竝爲賜給。將校別單書入。軍兵賞格。比常例加給後草記。
정조 7년 · 강
召見領府事金尙喆于誠正閣。
정조 7년 · 목
予曰。卿何日當發耶。尙喆曰。明日將發。而今承格外之恩。感結幽明。惶恐無地矣。今當離陛之日。若遂休退之計。則餘生滿足矣。予曰。前已悉諭。決無許施之理矣。日昨左相。以難於獨當之意。縷縷陳懇。卿將有復入之慮。此則萬萬過當矣。尙喆曰。臣每欲仰奏。而未得其便矣。古語云君逸於上。臣勞於下。今也反是。殿下獨勞於上。臣不勝憂悶之至。昔楊顒。以諸葛亮之親。庶務爲戒。彼諸葛亮人臣也。楊顒猶以爲戒。況乎以千乘之尊。爲萬姓之主乎。臣聞殿下。或至夜分乃寢。不遑暇息。臣固知殿下逸於無逸。不以爲勞。而恐有損於大聖人節宣之方。伏願聖上垂念焉。予曰。言果好矣。可不體念焉。予曰。注書李翼晉馳往試所。儒生整齊與否。摘奸以來。予曰。御牌有所重。不可自政院還納。注書詣閤門。與司鑰對立。呼附耳語。望後仍爲傳授。而近日注書。未諳故事之致也。體例本自如是。。此後則依此爲之。更往文試所。試官及監試官許。各別申飭。畢收券後入來也。
정조 7년 · 강
遞承旨鄭宇淳。以李益烍代之。尋遞。
정조 7년 · 목
敎曰。同副承旨眼病勢難供劇許遞。前望單子入之。又敎曰。在外承旨許遞。以在京無故人。今日政差出。待下批牌招察任。
정조 7년 · 목
敎曰。玉堂不備。今日政。以衆所共知情病外。在京無故人差出。待下批牌招。推移入直。○以徐龍輔爲承旨。徐有成爲校理。金履鏞爲副校理。尹㬦單付書狀官。因潭陽府使望筒。敎以。部官旣有承傳人。其在酬勞之意。不可不趁卽收用。今番守令窠。次次序陞擬入事分付。以朴英秀爲潭陽府使。沈宗之爲槐山郡守。李恒演爲堤川縣監。曺彙振爲信川郡守。李舒永爲咸悅縣監。
정조 7년 · 강
拿勘法聖僉使南履五。緘推全羅監司趙時偉。
정조 7년 · 목
京畿監司李亨逵。以法聖倉漕船致敗事馳啓。敎以。作綜之漕船致敗。前所罕聞。廿九船隻。一時駕海。一時行船。豈有或先或後之弊乎。穀物漂失。猶屬餘事之餘事。人物致命形止。亦不詳細報來。領運差使員事。極爲駭然。法聖僉使南履五。卿其拿致營門。爲先嚴棍。仍令該府。照法勘處。雖以地方。官言之。不但報辭極其矇矓。旣不得着意護送。又不能悉心指路。將使賑餘顑頷之民。喫盡拯出之苦。以此以彼。難逭別般重勘。金浦郡守鄭東閔待畢賑。依本律加等。令政院捧傳旨。其代以有聲績人。各別擇差。卿則勿待罪事回諭。大抵本道檢飭。不若昨年之故。有此擧耳。該監司趙時偉緘辭。從重推考
정조 7년 · 강
御宣政殿。行日次儒生講製。召見藥房都提調徐命善。考官洪樂性嚴璹鄭昌聖。參考官金宇鎭李在學南玄老金履禧。
정조 7년 · 목
具翼善冠袞龍袍。自內詣宣政殿殿座。考官樂性等。率講製儒生。入就拜位行禮訖。予曰。昨日以感舊之意。有致祭之命。卿知之乎。樂性曰。叨此曠絕之恩。只有感泣而已。予曰。何日爲之乎。樂性曰。成命之下。不敢遲滯。將以明日爲之矣。予曰。承旨閣臣中。有都尉外裔乎。樂性白。外裔則無之。而承旨李亨元大院君之孫。閣臣徐龍輔。達城尉之孫。與外人有異矣。予曰。此則苟且矣。樂性曰。貴主祠宇。有禮官致祭之例矣。予曰。終涉如何。不可爲例矣。予曰。大司成往諭儒生入格者。當爲施賞之意。預令知悉。予命應講儒生。以次進前。講詩傳。應製儒生分坐東西庭。館學掌色入東庭。居齋儒生入西庭。命懸題七言十韻律詩。唐虞亭午日。押亭字賦重華詩賦從自願製進。予謂注書馬思人曰。馳往文試所。問初場試券中。賦表各爲幾張。終場試券所考今爲幾張。榜則何日當出。試官封書以奏。予曰。去年泮人之作拏闕外者蒙放乎。在學曰。纔經大霈。已蒙放矣。予曰。京兆草記。今當下批。秋堂觀勢早晏。雖今日開坐也。殿講訖。○敎曰。日次儒生殿講略。幼學柳肅以下紙筆墨分等施賞捧傳旨。予命考製述。坼榜訖。○敎曰。日次殿講時。受點齋任及齋生。製述居首三上齋生進士李觀海紙五卷筆五枝墨五笏賜給。之次三中。中學色掌。幼學安錫良。齋生進士權漢玉。各紙四卷筆四枝墨四笏賜給。三下齋生。生員洪昇。進士李彥玉。各紙三卷筆三枝墨三笏賜給。次上齋生進士李亨基。生員洪熙普。進士李載源金商雨。生員李顯性。西學色掌幼學金洛淳元在明。齋生生員洪樂敎趙彥翼。進士金塤。生員沈瀁。元允孫。進士鄭奕祚李英圭。生員權時彥。各紙二卷筆三枝墨三笏賜給。
정조 7년 · 강
命訓局都提調徐命善。摠察訓將。
정조 7년 · 목
訓鍊大將具善復。掃墳出去也。
정조 7년 · 강
命齋任之殿講稱頉者停擧。製述中以講入格者許赴增別覆試。
정조 7년 · 목
大司成李在學啓言。館學齋任之日次講。實培養人才之美規也。定制不久。爲弊漸痼。未見興起之效。徒長規避之習。每當殿講命下之時。稱托圖免。視若能事。不可不嚴立科條。以爲矯革之道。此後殿講時。無故稱頉者。限三年停擧。雖有大小諸科。切勿解罰。自本館定式。請俾無如前規避之弊。從之又啓言。到記儒生分製講試取時。製述中能講者。特令竝試。實出於作成勸奬之聖意。而昨年到記時。製述儒生尹若烈。入格於殿講。因禮曹草記。許赴式年覆試。以製述而赴會講。反有士子抑鬱之歎。增廣會試。雖已無及。來頭庭試。特爲許赴。而此後製述儒生之以講入格者。許赴於增別覆試事定式。恐合事宜故敢達。敎以。該曹草記。謂不得許赴增廣會試矣。今若付之式年。則此無意義。所奏竝依此爲之也。
정조 7년 · 강
遞刑曹判書金華鎭。
정조 7년 · 목
藥房都提調徐命善啓言。刑曹判書金華鎭。旣除內局。本職不可仍帶。請今姑許遞。從之。
정조 7년 · 강
同副承旨兪恒柱。以母病陳疏徑出。批許救護。
정조 7년 · 강
修撰金履正上疏辭職。仍請招致儒賢。賜批。
정조 7년 · 목
疏略曰。舊累新釁。百身難贖。俯仰怍恧。實無可顯。淸貫一步。便成鐵限。雖欲憑藉寵靈。冒沒承膺。其於廉防何。反覆揣量。蠢動無路。永刊仕籍。以肅朝綱。臣方自劾。贅陳他說。極涉猥屑。古帝王爲治之道。不但以在廷之名碩而已。必旁招在野之賢俊。以資端本之化。而我殿下臨御以來。求賢之盛旨。未當不懇摯。未見德尊之士。羽儀王庭。臣竊感惑焉。且伏念古之明王。敎養太子。必擇敦良方正。有德行學術之士。以職輔導。惟我元子。哲命在初。良知已具。蒙養之道。不可不盡。此亦爲今日輔養國本之先務。以爲道積治成。祈天永命之圖也。批以。爾言切實。方欲悉心招延。爾其勿辭察職。
정조 7년 · 강
命永安都尉貞明公主致祭。原任直提學徐浩修進去。
정조 7년 · 목
敎曰。時任承旨及時原任閣臣中。無主家外裔云。惟原任直提學徐浩修一人。似參外派。聞是故相李㙫之外孫。而故相爲主家孫壻。室有先後。誼均支屬。旣是達城五代孫。又林源之外孫。以此以彼。足謂有戚誼。明日永安都尉貞明公主致祭。原任直提學徐浩修進去。
정조 7년 · 강
命洪奉朝家致祭。初定日爲之。
정조 7년 · 목
禮曹。以故洪奉朝賀家致祭。祗受無人。新溪縣令洪守榮。催促下送。更定日子擧行啓。敎以。國體民事。俱有所妨。一番曲諒。亦無不可。新溪縣令改差。仍令該曹口傳付軍職。使之祗受。日子依初定日爲之可也。
정조 7년 · 강
召見承旨徐龍輔于誠正閣。
정조 7년 · 목
予曰。注書何不申退。注書李翼晉曰。以次對筵說。尙未修整。故未及出去矣。予下別諭一封。命翼晉傳于文所試官。又命口諭于諸試官曰。自古增式年武科。鄕擧子入格絕少。而今番則京擧子。只有三人。文試所若有偏取京人之弊。是豈擇試官之意乎。上試則已經文任。諸試官皆文科出身。豈不知京鄕儒及實才乎。各別惕念擧行也。翼晉承命馳傳後。還入之意微稟。
정조 7년 · 강
命文武殿試。仁政殿親臨。
정조 7년 · 목
禮曹啓言。今四月二十二日文科殿試時。應行節目當爲磨鍊。而親臨與命官。前期稟旨。旣有定式矣。今番則何以爲之。處所以何處磨鍊乎。敎以。仁政殿爲之。當親臨矣。遐方儒士之久處京中。必多主客俱困之歎。況直赴武士之齎糧來留。亦宜軫念。殿試二十日二十一日此兩日中。更爲推擇入啓。放榜亦爲差近推擇也。○因兵曹武科殿試磨鍊。敎以。當親臨矣。
정조 7년 · 강
命守令有闕。開政擇差。與昨日新除守令。明日辭朝。
정조 7년 · 목
敎曰。守令有闕之代。政官待明朝牌招。開政擇差。待下批。與昨日政新除守令。使之明日辭朝。其中亦有賑邑守令。無或遲滯。赴任之意。亦爲各別嚴飭。
정조 7년 · 강
命儒生停擧中。實病及下鄕人分揀。
정조 7년 · 목
成均館啓言。館學齋任及居齋儒生殿講書啓。點下後。或稱病或稱在外。終不入來。事體所在。極爲駭然。生員韓用德。進士李義淳沈象奎。幼學李陽來徐有永。進士安鼎允金載黃權煋金光直金大柱。幼學鄭弘善。請竝停擧。允之。敎以。其中有實病人及受點前下鄕人。分揀。
정조 7년 · 강
命別監。毆打之泮隸等。移送秋曹。嚴覈啓聞。
정조 7년 · 목
政院啓言。武藝別監金昌謙等來告以爲。別監吳興良。過過牛廛。爲泮人輩無端被打。擔曳來訴。所見驚駭。近侍之人。泮漢輩任自毆打。紀綱所在。極爲痛駭。毆打等漢。請令攸司嚴懲。敎以。有關紀綱。且係師律。武藝廳旣屬訓局。廛人泮隸。亦關京兆。判尹時兼訓將。作俑廛人泮隸等。捉致嚴棍。取招査實。首犯及干連人移送刑曹。照法勘處。取招形止。枚擧草記。○因漢城府牛廛三所任及泮隸等。各嚴棍後。移送秋曹草記。敎以。俄於大臣入侍。已有筵話。向來鞍籠漢之叫閽。特貸應施之一律。旣出曠蕩之意。則睯瞀不知戢。又復作鬧。乃敢犯手於王人。今番有難尋常處之。該曹堂上旣承筵敎。自可依筵敎擧竹。竝移送刑曹。使之究覈啓聞。已放諸人。未結末前。不可白放。亦令刑曹。一體嚴囚。待結末分等酌處事分付。
정조 7년 · 강
命虎獵。限三日更爲出送。
정조 7년 · 목
御營廳啓言。因禮堂所奏。山行軍當撤罷。而訓局旣已捉虎。撤罷何以爲之乎。敎以。論理稟處。又啓言。禮堂因 陵官所報。山行軍撤罷。雖有筵稟。虎患猶未寢息。行獵山行軍。請依前出送。允之。敎以。然則限三日更爲出送。仍令 陵官。從所見論理轉報也。
정조 7년 · 강
改差濟州牧使李文赫[爀:I-PERSON]。
정조 7년 · 목
文赫爀以身病呈狀。備局啓請改差也。
정조 7년 · 강
命時囚金象行放送。收券官禁亂官等。捧供以入。
정조 7년 · 목
義禁府。以一所主掌官李龜應拿來。二所主掌官金象行拿囚啓。敎以。嶺人豈諳場中詐僞之俗。況試官旣已勘罪。則何責於主掌官乎。李龜應不必拿來。金象行附過放送。其餘收券官禁亂官等。明朝捧供以入也。
정조 7년 · 강
召見承旨徐龍輔于試正閣。
정조 7년 · 목
予曰。永安都尉洪柱元。貞明公主致祭受香知入。注書韓聖煥奏曰。祭文今幾盡製。受香在卽矣。予曰。祭文其令謄入。
정조 7년 · 강
修撰李鼎運疏陳解由未出乞遞。賜批。
정조 7년 · 목
疏略曰。臣本以無似。猥荷錫類之仁。周歲專城。得遂便養之私。志願已足。玉署之除旨遽下。義當趨承。而第臣解由。尙在未出中。格例有拘。承膺無路。照例遞改。俾存公格。批以。解由勿拘。爾其勿辭察職。
정조 7년 · 강
命抄啓文臣講製。明日爲之。
정조 7년 · 목
敎曰。抄啓文臣。二月初次以後課試親試。正月再次以後課講。尙未爲之。此則雖陞資文臣。加資前講製。當追赴。在家應試。以此知悉。又敎曰。去二月朔親試。明日爲之。自正月朔再次未講之章。明日亦當爲之。許多章有難一時盡講。此則從當書下講義。使之條對事分付。初則擬待榜出加抄後爲之。更思加抄之人。當自今朔講製應試故耳。近來久未見諸文臣。兼欲因此延接。以此分付。
정조 7년 · 강
命抄啓文臣洪仁浩。中和府使除授。
정조 7년 · 목
奎章閣啓言。明日抄啓文臣親試時。應製人員單子。修正以入。而副司果李宗燮洪仁浩。謂有情勢。違例懸頉。依定式請拿問。敎以。抄啓文臣李宗燮之懸頉不進。雖甚未安。此則堂疏。單指姓名。猶不足爲怪。至於洪仁浩。所被人言。不但有輕重之殊。應製無異往役。又不關於官職去就。屢勤飭敎。尙無動靜。分義所在。寧容乃爾。抄啓文臣洪仁浩。中和府使除授。當日辭朝。時任府使。遞付京職。
정조 7년 · 강
召見承旨吳大益于誠正閣。
정조 7년 · 목
予曰。試官聞昨日下敎之後。欲取鄕儒之老熟者易以京儒之不實才。認作鄕儒而取之。此意不可不更加提飭矣。
정조 7년 · 강
命武科殿試。春塘臺爲之。規矩單子書入。
정조 7년 · 목
敎曰。武科殿試處所。春塘臺爲之。又敎曰。規矩單子。前期書入受點。預爲頒布然後。京外武士。諸其可以措辨。今番殿試日子。只隔數日。尙不書入。致煩飭敎。此等事亦。何如是慢忽。兵曹堂上從重推考。該房承旨推考。
정조 7년 · 강
遞承旨兪恒柱。司諫呂善亨。獻納趙錫穆。正言李錫夏許晊。
정조 7년 · 목
敎曰。同副承旨親病。勢難供劇。許遞。今日政差出。又敎曰。抄啓講製。自多相妨。正言李錫夏本職許遞。○因政院守令署經啓稟。敎以。試所進去外竝許遞。今日政差出。
정조 7년 · 강
遞修撰李頤祥金履正。副修撰林濟遠吳泰賢。以姜★(亻+寅)爲校理。姜彝正金方行爲副校理。曺遠振鄭在信爲修撰。李鼎運金載人爲副修撰。
정조 7년 · 목
敎曰。玉堂番次苟簡。在外及有情勢人許遞。前望單子入之。待下批牌招。推移入直。又敎曰。玉堂前望。無故人乏少。日前不言三司罷職人員竝敍用。
정조 7년 · 강
行召對于誠正閣。閣臣金憙。承旨徐龍輔。玉堂趙興鎭。假注書金良倜。兼春秋金龍俔。金健修。
정조 7년 · 강
召見承旨林錫喆吳大益及中和府使洪仁浩于誠正閣。
정조 7년 · 목
予曰。農民近甚望雨云。今若一犂之澤。雖牟麥亦可以豐登矣。錫喆曰。聖敎誠然。而如或大雨。則反有害矣。予曰。儒賢每欲招延。而訖未果焉。今見堂疏。予誠瞿然。明當遣史官宣諭矣。予曰。明日晝講。經筵官特進官知入。注書金良倜。以姑未停當之意回奏。
정조 7년 · 목
以金華鎭爲右參贊。徐有隣爲知春秋。李載楨爲智陵參奉。南錫履爲 和陵參奉。載楨以下。竝初仕也。鄭東元爲新溪縣令。○因濟州牧使望筒。敎以。有資歷人。更爲各別擇擬以入。以朴天行爲濟州牧使。金宇鎭爲承旨。李基讓爲南部都事。初仕也。李福徽爲司諫。徐秉德爲獻納。姜垣申大尹爲正言。
정조 7년 · 강
命開留軍餉穀加分狀稟處。
정조 7년 · 목
因開城留守徐有防軍餉加分狀啓。敎以。草記稟處。
정조 7년 · 강
許施開城餉穀折半加分之請。
정조 7년 · 목
備邊司啓言。卽見開城留守徐有防啓本。則以爲。本營所管泰安倉及中軍內倉礪峴鎭倉餉穀留庫中。限折半特許加分事。令廟堂稟旨爲辭矣。餉還雖曰體重。民情遑急。則不必膠守常例。宜有闊狹之道。三倉留庫餉穀。依狀請許施。使之着意分給之意。請分付。允之。
정조 7년 · 강
命時囚吳錫齡等放。
정조 7년 · 목
義禁府啓言。監試初試一所收券官吳錫齡。禁亂官李命瑀。二所收券官車亨衢。禁亂官李熻。文科初試一所收券官曺亨壽金恒光。禁亂官金尙墀申大坤趙祥逵。二所收券官李陽普李甲龍。禁亂官李長喆具世赫羅烈等原情。泛稱遲晚。請竝刑推得情。敎以。李命瑀李熻等。則渠發明之言。有不足取信。而禁亂宮雖曰只管場外之事。不塡字號之試券。畢考前。流出市肆之說。旣登於堂疏。果非渠等不善守門之罪乎。不可不別般嚴勘。以懲日後。竝只除刑推。今日內以草記照律。趙祥逵羅烈等。則皆以赴擧之人。察任在於畢捧券之後。申大坤李長喆金尙墀具世赫等。則文所奸情。武弁何知。況是一時假差。以此以彼。俱宜有參恕之端。祥逵等竝分揀放送。吳錫齡車亨衢曺亨壽金恒光李陽普李甲龍等。則試官監試官所不能致察之事。何中深責於如渠輩疲殘之人。然亦有難全然白放。竝附過放送。又啓言。向前金載厚沈禹相等請竝照律。敎以。許久滯因。罷職放送。又啓言。出身李載文杖一百收贖。告身盡行追奪。徒三年定配私罪施行。敎以。此等微賤之類。王府照律。亦甚屑越。此文書勿施。令入直都事。從重決杖放送。又啓言。時囚李命瑀李熻等照律罪。取考律文。則犯枉法受贜外。笞杖竝收贖云矣。命瑀等各笞五十收贖。請竝解見任別敍。放送。敎以。堂疏不言某所。渾同處分。終欠覆實之政。況試官處分之後。渠輩之罪。猶是餘事。竝於本律。以公罪勘放。
정조 7년 · 강
命泮隸李在儉等決杖放送。正犯及干連諸人。加刑勘處。
정조 7년 · 목
刑曹啓言。泮隸李在儉等一竝嚴囚。以待金尙洽等勘律。請一體科罪。敎以。其中干連金致彥洪聖九洪時光金有煥等。年過六十。亦已受棍受刑。竝只分揀放送。所謂都大房所任李在儉金淳來等。牛廛所任李寅弘金光重等。以不能檢飭之罪。分輕重。各別決杖放送。外此正犯及干連諸人。姑爲嚴囚。依所啓待辜限。加刑處勘。
정조 7년 · 강
御誠正閣行晝講。特進官洪良浩。同經筵趙時俊。承旨林錫喆玉堂趙興鎭李鼎運。假注書李翼晉。史官李崑秀尹行任。宗臣西淸君煋。武臣宋載岳。
정조 7년 · 강
飭武科殿試雜糅之弊。
정조 7년 · 목
敎曰。再明日武科殿試時。規矩差歇。必爲雜糅之弊。預令訓鍊院各別察飭。俾無臨期犯科。
정조 7년 · 강
遞承旨徐龍輔。
정조 7년 · 목
敎曰。同副承旨許遞。前望單子入之。待下批牌招察任。
정조 7년 · 강
增廣文科會試進榜目。
정조 7년 · 목
取幼學李敬五等三十三人。
정조 7년 · 강
召見承旨吳大益及文科入格儒生于誠正閣。
정조 7년 · 목
敎曰。文科會試入格人。使之來待。又敎曰。右副承旨率文科入格人入侍。○予命入格儒生以次入庭。又命進前。李敬五等以次進伏。予問姓名年齒。次讀試券。至徐瀅修。予曰。試策中有象山先行後言之句。何以謂先行後言乎。瀅修曰。窮格之訓。出於程朱。而陵氏則謂外物無與於吾心。不如專致力於方寸之內。遂以尊德性一路。爲學問之要。故朱子以工夫倒置斥之矣。予曰。朱子之學。固以知爲先。而程門旨訣。亦有與朱子不同者。汝知之乎。瀅修曰。聖敎至當矣。程朱之學。雖皆以知爲先。而程子則以小學之敎。不傳於後。故。欲於格致之前。先用力於敬字上。以補小學之闕。予曰。程門旨訣。後來不能無弊。何也。瀅修曰。程子之以敬先知。固是不易之論。而陸氏之徒。錯究主敬之義。以尊德性爲先。此則後人之不善學。非程子之使然也。予曰。濂溪之主靜。亦與朱子之格致不同。何也。瀅修曰。濂溪之主靜。乃體上工夫。與夫格致於已發之後。境界逈異矣。予曰。朱子卽延平門人。而延平之學。亦主未發。何也。瀅修曰。延平之靜坐。看未發氣象。朱子亦以爲語病矣。予曰。朱子亦謂求中於未發。求字看字。有何分別。瀅修曰。求字是不用力之意。欲使未發前心體亭當之謂也。至於看字。則誠有佛氏以心觀心之病矣。予曰是矣。經學果難矣。
정조 7년 · 강
召見承旨李亨元林錫喆于誠正閣。
정조 7년 · 목
予曰。守禦使留政院與否知入。注書金良倜。以留待之意回奏。予曰。文科壯元付何職。探花郞付何職乎。知入。良倜以壯元付典籍。探花郞付直長之意回奏。予曰。探花郞規例書入。良倜承命出外。正書捧入。予曰。守禦使入侍。鄭民始進伏。予曰。入格儒生試券分給乎。知入。良倜以七人試券。未及分給之意回奏。予曰。武科直赴人姓名書入。予曰。豫備兼春秋金龍俔催促入侍。龍俔進伏。予命龍俔讀詩。龍俔伏讀登科時試券。予又命讀他詩。龍俔伏讀他詩數篇。予命注書金良倜讀詩。良倜曰。本是治經科也。別無所讀也。予曰。能讀禹貢篇乎。良倜曰。讀之也。伏讀禹貢篇。予曰。何年登科乎。良倜曰。庚子式年科也。予特賜龍俔與良倜綿布紙筆有差。
정조 7년 · 강
禮曹。以殿試及放榜日。更爲推擇啓。
정조 7년 · 목
該曹啓言。殿試二十日二十一日兩日中。更爲推擇。放榜差近推擇事命下矣。卽令推擇。則殿試今二十日。放榜二十二日辰時爲吉云。以此日時擧行。
정조 7년 · 강
命南漢城役時。董役將校加資。
정조 7년 · 목
守禦使鄭民始啓言。自前南漢城役時。董役將校俱蒙加資之賞典。而昨年城役後。不爲請賞。故軍校不無抑鬱之歎。渠輩所望。如己亥之例。而事係軍情故敢達。敎以。依例施以加資之典。
정조 7년 · 강
命抄啓文臣親試。更待下敎。
정조 7년 · 목
敎曰。觀此書啓。抄啓文臣無故者。只是四人。親試。更待下敎擧行。
정조 7년 · 강
命罪人僧笠善放送。
정조 7년 · 목
刑曹啓言。平安監司李性源狀啓據。罪人等不可輕易放釋。請竝仍配之意分付。從之。敎以。僧笠善。則僞印同情。與殺獄干連。不無輕重。放送事分付。
정조 7년 · 강
御誠正閣行晝講。知經筵徐浩修。特進官鄭昌順。承旨吳大益。玉堂姜★(亻+寅)李鼎運。假注書金良倜。史官李崑秀尹行任。宗臣廣陵君烻。武臣李漢明。
정조 7년 · 강
命殿試時。丹楓亭分所。命官李判府事進去。
정조 7년 · 목
敎曰。明日殿試時銃技。丹楓亭分所爲之。以此預爲分付兵曹及訓鍊院。又敎曰。丹楓亭命官。李判府事進去。
정조 7년 · 강
以徐鼎修爲承旨。前望也。
정조 7년 · 강
司諫李福徽。以父病陳疏辭職。批許救護。
정조 7년 · 강
命右通禮權欕。催促上來。
정조 7년 · 목
吏曹。以右通禮權欕在外啓請改差。敎以。何必每每煩稟。卿則推考。在外人催促上來。
정조 7년 · 목
予曰。藥房提調金華鎭仕進與否知入。注書金良倜。以仕進之意回奏。予曰。試官承牌與否知入。良倜。以不盡承牌之意回奏。○敎曰。丹楓亭分所試官。工曹判書李★(土+甲)。行副護軍具明謙。行副司直李夔。行副護軍李潤禧。副修撰李鼎運。訓鍊副正申大坤進去。
정조 7년 · 강
詣景慕宮。親上 尊號册印。仍行親 祭。還詣明政殿臺上。親上 惠慶宮尊號册印。
정조 7년 · 목
具冕服乘輿。出協陽門。敎曰。 景慕宮册印內出。卽爲擧行事。分付都監堂上。詣明政殿祗迎所。降輿就版位。敎曰。儀仗侍衛。皆立於要彩轝前事分付。都監提調徐有隣承命出傳要彩轝前過。乘輿。出明政門降輿。乘輦出弘化門。詣 景慕宮降輦。乘輿詣降輿所。降輿入齋室。小頃出齋室。詣版位行禮。上 尊號册印如儀訖。還入小次。予曰。今番邦慶。莫大於此。故賞資之典。小不慳惜矣。判府事徐命善曰。誠然矣。 祭享時至。就版位行再拜禮。詣盥洗位盥手。禮儀使禮曹判書徐浩修。導詣 神位前。三上香奠幣。進幣瓚爵官吏曹判書兪彥鎬。奠幣瓚爵官吏曹參議金憙。捧俎官奉牲匣以入。薦俎官戶曹判書徐有隣。跪奠。行初獻禮。大祝副司果金載瓚。讀祝文訖。降復位亞獻官判府事徐命善。終獻官左議政洪樂性。行禮如儀。行飮福禮望燎禮。禮畢。還入小次。還宮時至。乘輿。敎曰。都承旨沈豊之。左承旨嚴思晚。右承旨李鼎揆。左副承旨徐龍輔。右副承旨鄭東浚。同副承旨金載瓚牌招。隨駕事分付。詣降輿所降輿。乘輦。入弘化門降輦。乘輿由明政門入小次。敎曰。 惠慶宮册印內出儀。從速擧行。小頃。具遠遊冠絳紗袍出小次。詣明政殿臺上。上惠慶宮 尊號册印。入殿內行禮訖。出御閤門外小次。敎曰。今番卿等致勞多矣。命善曰。臣安有效勞之績乎。邦慶無前。褥儀再擧。臣等不勝欣忭矣。予曰。今番賞典。予果無所惜矣。命善曰。果然矣。予曰。卿等久致勞苦。故自 惠慶宮方有宣醞之擧矣。仍宣醞訖。命退。
정조 7년 · 강
命監試會試試官中牌不進人員及坐直承旨。竝罷職。
정조 7년 · 목
敎曰今日國綱。可謂無奈何矣。試事無異往役。元非必避之地。則達夜催促。迄無動靜。見今曉鼓已過。無以備員點下。病情之有無。事勢之如何。有難區而別之。且此而無處分。等待之多士。謂朝廷將若之何。今番監試會試試官中卿宰侍從堂上堂下牌不進人員。竝罷職政院擧行。極爲寒心。而以生疏之故。含忍已久矣。然今自上。因此明發。則承宣烏可免罪責。坐直承旨竝罷職不敍。當該注書先汰後拿。政院上直下吏及首肄。竝今攸司囚禁。嚴加科罪。
정조 7년 · 강
以朴祐源爲兵曹參判。口傳也。
정조 7년 · 강
遞禮曹判書鄭一祥。以徐浩修代之。
정조 7년 · 목
敎曰。禮曹判書許遞。前望單子入之。又敎曰。新除授禮曹判書牌招。先參班後謝恩。
정조 7년 · 강
以洪檢爲副摠管。
정조 7년 · 목
敎曰。都監進去摠管許遞。前望單子入之。
정조 7년 · 강
命試官望筒。更爲擬入。
정조 7년 · 목
因禮曹一所試官望筒。敎以。判書望。非篤老人。則衆所共知實病人。無故者。只是一人。此望筒更爲修正以入。又因二所試官望筒。敎以。吏判則情理勢難許久在鎻院中。更以無故人擬入。
정조 7년 · 강
景慕宮上號時。竹册文製述官。親 祭時亞獻官以下。施賞有差。
정조 7년 · 목
敎曰。 景慕宮追上尊號時。竹册文製述官大提學黃景源。玉印篆文書寫官左參贊尹東暹。竝加資。竹册文書寫官開城留守徐有防。熟馬一匹面給。樂章文製述官右參贊鄭民始。半熟馬一匹賜給。册印對擧承旨尹塾朴祐源。 神主出納大祝奎章閣直閣鄭東浚。讀册官副司果嚴思晚。讀印官弘文館副校理李鼎揆。竝加資。捧册執事司僕寺正趙興鎭。吏曹佐郞李集斗。捧印執事弘文館副校理李魯春。兼奎章閣待敎李崑秀。各半熟馬一匹賜給。擧册案執事司僕寺僉正李正模。軍資監主簿李基讓。褥席執事副司果洪秉殷。擧讀案執事副司果李耇永。褥席執事工曹正郞尹達東。擧印案執事刑曹正郞李斗源。內贍寺直長南麟耇。褥席執事戶曹正郞韓大裕。擧讀案執事工曹佐郞鄭東敎。各兒馬一匹賜給。褥席執事思陵參奉林性運別施賞典。勿論。通禮院左通禮李重馥。右通禮柳榮鎭竝加資。代致詞官通禮院引儀崔珽相當職待窠。卽爲調用。進致詞官權知承文院副正字趙濟魯陞六。贊笏通禮院贊儀朴宗海。臚唱通禮院引儀崔珽金東覽。竝察訪除授。其中已經人。竝相當職除授。引接通禮院引儀金光績等五人。各兒馬一匹賜給。事知通禮院書員金益和帖加成給。又敎曰。 景慕宮追上尊號後親祭時。亞獻官行判中樞府事徐命善。終獻官議政府左議政洪樂性。子壻弟姪中除職。進幣瓚爵官吏曹判書兪彥鎬。奠幣瓚爵官吏曹參議金憙。薦俎官戶曹判書徐有隣。禮儀使禮曹判書徐浩修。各熟馬一匹賜給。典祀官奉常寺正金翊休。 宮司令金熙采各兒馬一匹賜給。堂上執禮行副司直李時秀半熟馬一匹賜給。大祝副司果金載瓚加資。堂下執禮吏曹佐郞李集斗。執樽弘文館副校理李魯春。祝史司僕正趙興鎭。齋郞弘文館修撰林道浩。協律郞掌樂院正金和中。掌牲令典牲署主簿金華儉。各兒馬一匹賜給。捧俎官戶曹正郞韓大裕。副司果金鼎鎭。工曹佐郞鄭東敎。盥洗位兵曹佐郞李敏采。禮曹正郞李敬裕。爵洗位兵曹佐郞李顯道。成均館典籍沈鏗。亞終獻盥洗位成均館典籍金禧燮。各加一資。資窮者代加。贊者通禮院引儀金東覽崔珽。謁者通禮院兼引儀權任衡。引儀金彥國。贊引通禮院兼引儀金載遂鄭瑀。各上弦弓一張賜給。祭監司憲府監察任希一金復淳。各兒馬一匹賜給。陪香祝香室官校書館博士徐昇修陞敍。忠義南獻明。令該衙門高品付科。奏時官金履義等三人。令該衙門高品付料。 宗廟事知守僕朴昌彥金尙禮。帖加賞給。其餘擧行守僕。令該曹米布從優題給。又敎曰。 景慕宮追上尊號及親 祭時入侍承旨。行都承旨尹塾。左承旨朴祐源。右承旨金宇鎭。左副承旨趙鼎鎭。右副承旨徐鼎修。同副承旨金魯淳。閣臣提學金鍾秀兪彥鎬。檢校直提學鄭民始徐浩修。直提學鄭志儉徐有防。檢校直閣金憙金載瓚徐龍輔。直閣鄭東浚。待敎李崑秀。各半熟馬一匹賜給。注書趙衍德。假注書鄭景祚。竝陞六。史官尹行任。兼春秋金健修。各兒馬一匹賜給。又敎曰。 景慕宮提調戶曹判書徐有隣。禮曹判書徐浩修。各熟馬一匹賜給。 宮司令金熙采陞敍。 本宮官員直長朴宗敬。奉事朴敬圭。竝特爲陞六。今日政陞遷。 本宮行首守僕問名。帖加成給。其餘守僕及 本宮立役下屬。竝令該曹。米布從最優例題給。 本宮入直部將元光厚陞六。已陞六。陞敍。守門軍亦令該曹。米布分給。 宮底新募入民戶。限二年免役。原居民戶。限一年免役。新接泮民懸房贖。限一年更令除免。又敎曰。 景慕宮追上尊號册印內入內出時。尙傅中官朴尙衍。册印差備長番中官崔昌恒金聖曄金性完金相澤。竝加資。出入番中官朴性純鄭得周卓宗漢李福良。褥席差備出入番中官徐長瀗姜晚億嚴漢德金得九。擧案差備出入番中官韓昌奎白萬興金益齡李長培李彥裕池維漢。各兒馬一匹賜給。又敎曰。 景慕宮追上尊號時及親 祭時。挾侍中官金景佑金壽光。各半熟馬一匹賜給。中官金以載吳浚謙李漢謙金明佑文鳳億金壽民方得賢梁大宜劉仁默李得完李元碩姜壽甲鄭國允洪宜福李潤碩金始采李團宜高賢喆朱世章金陽馥。各兒馬一匹賜給。燭房中官朴廷熙金陽德金聲訥盧中喜。令內侍府陞敍。
정조 7년 · 강
惠慶宮上號時。竹册文製述官以下。施賞有差。
정조 7년 · 목
敎曰。 惠慶宮加上尊號時。竹册文製述官行判中樞府事李福源。書寫官議政府左議政洪樂性。玉印篆文書寫官行判中樞府事鄭弘淳。各熟馬一匹賜給。樂章文製述官戶曹判書徐有隣半熟馬一匹賜給。捧册執事副司果李泰永。弘文館副校理李太亨。捧印執事弘文館修撰林道浩。副修撰姜彝正。各兒馬一匹賜給。擧册案執事尙衣院主簿鄭致綏。掌苑署別提鄭東驥。擧册案執事敦寧府主簿宋守淵。尙衣院直長徐有器。擧讀案執事平市署主簿尹寅喆。擧印案執事內贍寺奉事黃基玉。褥席執事副司果金鼎鎭。漢城府主簿尹行儼。濟用監判官朴宗幹。平巿署令柳誨。各加一資。資窮者代加。又敎曰。 惠慶宮加上尊號時。尙傅中官朴尙衍加資。册印差備長番中官崔昌恒金聖曄金性完金相澤。各半熟馬一匹賜給。出入番中官尹興佐文益成申弘佐郭喜完。案差備出入番中官朴尙郁金尙彥梁濟漢金德鋧。褥席差備出入番中官金道文姜渭文黃泰文姜渭大。讀册印差備出入番中官孫景文李時興。各兒馬一匹賜給。承言色中官文道器半熟馬一匹賜給。薛里中官尹興佐申益喆。掌務中官金命佐李春洽。差備中官李時榮李廷恒崔東植姜渭大孫景文姜渭文。各兒馬一匹賜給。又敎曰。 惠慶宮加上尊號時賞典。依例捧傳旨。○因致詞陪進官鄭萬始賞格別單。敎以。陞六。
정조 7년 · 목
具遠遊冠絳紗袍。乘輿出仁和門。詣仁政殿降輿陞座。大臣以下就位行禮。致詞官致詞。宣敎官宣敎。宣箋官宣箋。如儀訖。降座乘輿。入仁和門還內。
정조 7년 · 강
尊號都監都提調以下施賞有差。